95 peratus patuhi PKP
KUCHING: Secara keseluruhan Sarawak berada di dalam keadaan selamat dan
terkawal dengan kadar pematuhan Perintah Kawalan Pergerakan (PKP) di seluruh
negeri adalah 95 peratus. Timbalan Ketua Menteri dan Pengerusi Jawatankuasa Pengurusan Bencana Negeri
(JPBN) Datuk Amar Douglas Uggah berkata, bagaimanapun, tahap pematuhan itu
perlu ditingkatkan melalui peningkatan pemantauan dan kawalan terutama di
kawasan yang diisytiharkan zon merah. “Hari ini sudah masuk hari ke-15 tempoh PKP, Polis Diraja Malaysia (PDRM) melaporkan
95 peratus rakyat Sarawak mematuhinya. “Semalam polis telah menangkap 36 orang di Sarawak kerana melanggar PKP.
Manakala 67 orang telah dituduh di Mahkamah pada 31 Mac lalu,” katanya pada
sidang media selepas mempengerusikan mesyuarat harian Jawatankuasa Pengurusan
Bencana Negeri (JPBN) di Wisma Bapa Malaysia, semalam. Tangkapan semalam, katanya, mengikut daerah menyaksikan Miri mencatatkan
kes tertinggi dengan 10 tangkapan, diikuti Sibu (7), Kuching dan Padawan
masing-masing (6), Lubok Antu (3), Song (2), Kota Samarahan (1), dan Marudi
(1). “Manakala pecahan bagi pertuduhan mengikut daerah menyaksikan Kuching
tertinggi dengan 30 orang, Miri (11), Bintulu (6), Sibu, Padawan dan Bau
masing-masing (5), Limbang (3), Lawas (1), dan Lubok Antu (1),” ujarnya. Menjawab pertanyaan pemberita adakah Sarawak sudah bersedia untuk sebarang
kemungkinan gelombang ketiga Covid-19, Uggah berkata Kerajaan Negeri berharap
tiada gelombang ketiga. “Sebab itulah Majlis Keselamatan Negara (MKN) telah menklasfikasikan Sarawak
kepada tiga zon. “Dengan itu, kita akan melakukan beberapa strategi termasuk memperketatkan
PKP terutamanya di zon merah bagi membendungn penularan wabak ini. “Ini kerana kita mahu memutuskan rantaian wabak daripada masuk ke kawasan
zon hijau.  Inilah sebab mengapa larangan
pergerakan antara daerah adalah sangat penting,” tegasnya. Jelasnya, program seperti nyahkuman dan sekatan pergerakan dilaksanakan
antara strategi penting. “Di Kuala Lumpur, mereka juga telah memutuskan bahawa terdapat
beberapa kawasan yang memerlukan Perintah Kawalan Pergerakan Diperketatkan
(PKPD) supaya apa yang berlaku di sana tidak merebak ke kawasan luar. “Itu juga mengapa pematuhan ketat Perintah Kawalan Pergerakan (PKP)
antara daerah adalah penting,” jelasnya. Uggah juga mendedahkan kerajaan negeri kini mempunyai kapasiti untuk
melakukan 2,000 ujian Covid-19 setiap hari di Kuching dan akan diikuti Sibu dan
Miri. “Dalam erti kata lain, keupayaan untuk menguji pesakit telah meningkat
dengan ketara dan kami menyeru orang ramai yang mempunyai hubungan langsung
dengan kes positif Covid-19 untuk melakukan saringan dan tidak menunggu
sehingga gejala timbul.  

“Di Kompleks Belia dan Sukan, kita mempunyai
kawasan untuk pesakit yang mempunyai gejala dan tanpa simptom, dan berharap
semua orang akan memainkan  peranan
mereka,” tegasnya.



 
See author's posts
